Обръщение на Международния кооперативен съюз

93-и ден на Международния кооперативен съюз

21-и Международен ден на кооперациите в ООН

4 юли 2015 г.

„**Изберете кооперацията, изберете равенството**“

Равенството е основна ценност, която гарантира, че всички хора могат да се възползват от предимствата на икономическото и социално развитие. И все пак, живеем в свят, който е пълен с неравенства: съгласно скорошни данни 0,7% от световното население притежава 44% от цялото богатство, докато 70% притежава едва 3%. Навсякъде все още има хора, дискриминирани въз основа на пол, възраст, религия или социално-икономическото състояние, както и други фактори.

Равенството е от самото начало основна ценност на кооперативното движение. С изграждане на кооперации, хората от цял свят избират демократичен модел на бизнес, което поощрява равенството.

Още през 1846 г. Илайза Брайърли става първата жена, присъединила се като член на Рочдейското справедливо общество на пионери по време, когато жените обикновено не притежавали собствен имот. Но правилникът на Рочдейлските пионери от 1844 г. не вижда разлика между членове мъже и жени, установявайки стандарт, който по-късно се приема от кооперациите в целия свят.

Днес съществуват повече от 2,4 милиона кооперации с над 1 милиард членове - три пъти повече от преките акционери на дружества, притежавани от инвеститори. Освен това, 250 милиона души са наети или получават поминък от тези кооперации. Най-големите 300 кооперации обединяват годишни приходи от 2,2 трилиона щатски долара - еквивалент на БВП на седмата най-голяма икономика в света (Бразилия), като движението бързо се разраства и особено в развиващите се страни като Бразилия, Индия и Китай.

В кооперацията, равенството означава три неща:

1. Членството е отворено и доброволно - без всякаква дискриминация, като всеки член има право на един глас, което гарантира, че структурата и контрола на кооперацията е равноправна. За разлика от притежаваните от инвеститори дружества, в кооперацията равенството е следствие от членството и не е свързано с финансовите възможности на индивида.

2. Кооперацията работи, за да удовлетвори нуждите и желанията на своите членове, както и за устойчивото развитие на обществото като цяло. Ролята на кооперациите за извеждане на милиони хора от бедността е безспорна - кооперациите разпределят създаденото от тях богатство по-справедливо и по-равноправно. Да посочим само един пример, един кооперативен проект в Сенегал подобри безопасността на храните за 1 милион души в 60 селски общности, подобрявайки доходите на домакинствата с 250% и намалявайки случаите на деца с тегло под нормата със 35%.

3. При изпълнение на своите дейности, кооперациите предлагат на всички физически лица - производители, търговци, потребители – възможност: да постигат своите икономически цели и стремежи; да се интегрират по-добре в обществото; и да имат достъп до стоки, услуги и ползи, които в противен случай не биха имали. Тази култура на равенството позволява освен това на кооперациите да отчитат многообразието на хората, на които служат.

Независимо дали с развиване на равенството между половете, създаване възможности за младите хора, интегриране на малцинствата в трудовия пазар, чрез подпомагане прехода от неформални към формални икономики, намалявайки разликите в заплащането, даване икономическа власт на бедните, създаване равен достъп до основни ресурси като вода, енергия, образование, финансови услуги и много други, кооперативните предприятия ежедневно демонстрират, че съществува възможност и че могат да променят парадигмата и да направят равенството основен елемент в икономическото и социално развитие.

Във всички сектори на икономиката съществуват примери на кооперации, които правят равенството възможно: кредитни кооперации, които създават финансови ползи директно на своите членове чрез по-висока възвръщаемост на спестяванията, по-ниски лихви върху кредитите, както и с по-малко и по-ниски такси; здравни кооперации, които предоставят приемливи и достъпни здравни планове за групи в неравностойно положение от населението; електроснабдителни кооперации, които обслужват селски райони, осигурявайки базов достъп до енергия на места, където други не желаят да предоставят услуги и бизнес развитие; потребителски кооперации за търговия на дребно, осигуряващи достъпни, висококачествени и полезни храни, например био продукти, чрез коректна търговия; кооперативни взаимно-застрахователни дружества, които помагат на хора в неравностойно положение да се защитят срещу основни рискове, като по този начин им помагат да вършат своите дейности по по-безопасен и по-уверен начин.

В този контекст, глобалните предизвикателства, като климатичните промени и продоволствената осигуреност, ще увеличат неравенството, защото ще засегнат непропорционално онези, които са вече в бедствено положение, т.е. светът се нуждае от повече равенство. Развивайки разностранно глобалната икономика, посредством насърчаване и развитие на кооперациите, хората, правителствата и обществото могат да помогнат това да се промени.

Като предприятия, основани на принципа на равенство, призоваваме правителствата да насърчават национални инициативи и иновации за преодоляване на неравенствата, и призоваваме Организацията на Обединените нации и международната общност да включат равенството в сърцевината на текущата си работа и при създаването на дневния ред за развитие след 2015 г., в програмата за справяне с предизвикателствата и рисковете на климатичните промени, да се отчита ролята и приноса на кооперативните предприятия.

Международният кооперативен съюз призовава кооперативното движение да използва тази възможност, за да демонстрира и пропагандира различните начини, по които кооперативните предприятия развиват равенството.